El valor dels pisos ha caigut el 54% a la capital del Bages des de l'inici de la crisi - Regió7 :: El Diari de la Catalunya Central
El valor dels pisos ha caigut el 54% a la capital del Bages des de l'inici de la crisi
A Igualada i Martorell, el preu dels habitatges ha davallat el 51% des de l'esclat de la bombolla
carles blaya | manresa 29.03.2016 | 07:48
Pisos en venda a Manresa mireia arso
Els 996,5 euros el metre quadrat de mitjana amb què Manresa va tancar el 2015, segons les dades del ministeri de Foment, suposen un decreixement del preu del 54% des que es va arribar al punt màxim de valor, a final del 2007, quan el preu del metre quadrat era de 2.152,2 euros. A Igualada i Martorell, les altres dues poblacions que consten a l'estadística del ministeri de Foment de poblacions de més de 25.000 habitants, la caiguda ha estat del 51%. En el mateix període, el preu dels habitatges ha caigut prop del 30% tant al conjunt de Catalunya com al conjunt de l'estat.
Des de l'inici de la crisi, el preu mínim de l'habitatge es va situar a la capital del Bages en 942,8 euros el primer trimestre de l'any passat. En el conjunt de l'any va anar experimentant creixements fins als darrers tres mesos, quan va tornar a retrocedir.
A igualada va ser el tercer trimestre del 2014 quan el preu de l'habitatge va marcar el seu mínim des del bluf del sector, quan va marcar 992,7 euros el metre quadrat. Tret d'aquest breu període, els preus es mantenen a la capital de l'Anoia poc més per damunt dels 1.000 euros el metre quadrat des de començament del 2014. Martorell va experimentar el seu mínim a final d'aquell mateix any, amb 1.184 euros.
Segons dades del col·legi d'Agents de la Propietat Immobiliària, a Manresa i el seu entorn immediat consten 27.500 habitatges en venda, dels quals 9.376 de tres habitacions, 6.369 de dues habitacions; 6190 de quatre habitacions; 3.789 d'una habitació; 1.167 de cinc; i 616 de sis. A final de l'any passat, el preu mitjà dels habitatges venuts a la capital del Bages es va situar en 212.466,67 euros. A tall d'exemple, la recomanació del col·legi als venedors que disposin d'un habitatge de dues habitacions a Manresa i el seu entorn és fixar el preu de venda, de mitjana, en 100.000 euros. Segons les dades del col·legi, d'aquesta tipologia d'habitatges se n'han venut 91 en els últims dotze mesos.
Segons el col·legi, el mercat està remuntant, però ho està fent de manera diferent segons la comarca, la ciutat i el barri. Un pis a la zona de les Bases de Manresa es pot vendre, avui, en un màxim d'un mes, i de tres mesos al carrer de Barcelona. Al Barri Antic, explica el delegat del col·legi a Manresa, Antoni Muñoz, "es pot tardar un any, i amb un preu molt ajustat".